3



PATVIRTINTA
Lietuvos Respublikos Vyriausybės
2003 m. gruodžio 9 d. nutarimu Nr. 1550
(Lietuvos Respublikos Vyriausybės 
2020 m. ............... d. nutarimo Nr. ...  
redakcija)


LOTERIJŲ LICENCIJAVIMO TAISYKLĖS

I SKYRIUS 
BENDROSIOS NUOSTATOS

1. Loterijų licencijavimo taisyklėse (toliau – Taisyklės) reglamentuojama didžiųjų ir mažųjų loterijų veiklos licencijos (toliau – licencija) išdavimo, atsisakymo išduoti licenciją, licencijos patikslinimo, įspėjimo apie galimą licencijos galiojimo sustabdymą, įspėjimo apie galimą licencijos galiojimo sustabdymą panaikinimo, licencijos galiojimo sustabdymo, licencijos galiojimo sustabdymo panaikinimo, licencijos galiojimo panaikinimo tvarka.
2. Taisyklėse vartojamos sąvokos apibrėžtos Lietuvos Respublikos loterijų įstatyme.
3. Licenciją išduoda, patikslina, įspėja apie galimą licencijos galiojimo sustabdymą, panaikina įspėjimą apie galimą licencijos galiojimo sustabdymą, sustabdo licencijos galiojimą, panaikina licencijos galiojimo sustabdymą ir panaikina licencijos galiojimą priežiūros institucija – Lošimų priežiūros tarnyba prie Lietuvos Respublikos finansų ministerijos (toliau – priežiūros institucija).

[bookmark: part_ba2d0495208f4d0a90219c191bf7eda3][bookmark: part_7f3fb726c11440e6b1f2032876aadae9]II SKYRIUS 
LICENCIJOS IŠDAVIMAS IR ATSISAKYMAS IŠDUOTI LICENCIJĄ

4. Bendrovė, norinti gauti licenciją, priežiūros institucijai pateikia:
4.1. priežiūros institucijos nustatytos formos prašymą išduoti licenciją (toliau – prašymas);
4.2. dokumentus, kuriais patvirtinamas nuosavo kapitalo suformavimas, apmokėjimas ir disponavimas juo:
4.2.1. paskutinių ir einamųjų metų finansinių ataskaitų rinkinį kartu su auditoriaus išvadomis (jeigu prašymą išduoti licenciją pateikia veikianti bendrovė) ar bendrovės balansą (jeigu prašymą pateikia įsteigta nauja ir veiklos nevykdžiusi bendrovė), išskyrus atvejus, kai bendrovė įstatymų ir kitų teisės aktų nustatytais atvejais ir tvarka šiuos dokumentus ir informaciją yra pateikusi Juridinių asmenų registrui;
4.2.2. akcijų (pajų, dalių, teisių) pirkimo–pardavimo ar kitų sutarčių ir akcijų (pajų, dalių, teisių) apmokėjimo patvirtinimo dokumentų (mokėjimo pavedimų, sąskaitų išrašų) kopijas;
4.2.3. jei akcijos (pajai, dalys, teisės) apmokėtos nepiniginiu įnašu, – turto perdavimo bendrovei akto kopiją;
4.2.4. bendrovės nuosavybės teisės į kitą turimą turtą patvirtinimo dokumentų kopijas;
4.2.5. kitų dokumentų, kuriais patvirtinamas nuosavo kapitalo suformavimas, apmokėjimas ir disponavimas juo, kopijos;
4.3. dokumentus, kuriais patvirtinama lėšų, iš kurių suformuotas nuosavas kapitalas, kilmė:
4.3.1. deklaracijų, nurodytų Lietuvos Respublikos gyventojų turto deklaravimo įstatyme, duomenų, kurie būtini akcininkų, dalininkų, pajininkų lėšų, iš kurių suformuotas nuosavas kapitalas, kilmei pagrįsti, kopijas;
4.3.2. dovanojimo, pirkimo–pardavimo, paskolų sutarčių kopijas;
4.3.3. juridinio asmens balanso, pelno (nuostolių) ataskaitų kopijas;
4.3.4. kitų dokumentų, kuriais patvirtinami lėšų, iš kurių suformuotas nuosavas kapitalas, gavimo šaltiniai, kopijas;
4.4. kredito įstaigos išduotą finansinę garantiją, jeigu bendrovė pageidauja organizuoti mažąją loteriją ir pagal įstatymus neprivalo turėti nuosavo kapitalo;
4.5. Loterijų įstatymo 11 straipsnio 2 dalies 2–6 punktuose nurodytus dokumentus ir duomenis.
5. Jeigu prašymą pateikia užsienio bendrovės – kitoje valstybėje narėje pagal tos valstybės narės teisės aktus įsteigto bet kokios teisinės formos juridinio asmens ar organizacijos, neturinčios juridinio asmens teisių, kuriai toje valstybėje narėje suteikta teisė vykdyti loterijų veiklą, – filialas, turintis buveinę Lietuvos Respublikoje ir atliekantis visas juridinio asmens funkcijas ar dalį jų, kartu su Taisyklių 4 punkte nurodytais dokumentais ir informacija apie filialą įsteigusią užsienio bendrovę pateikiami: 
5.1. valstybės narės, kurioje užsienio bendrovė yra įsteigta, institucijos, suteikusios teisę užsienio bendrovei vykdyti loterijų veiklą toje valstybėje narėje, rašytinis patvirtinimas arba institucijos išduotas leidimas, kuriais patvirtinama, kad užsienio bendrovė turi teisę vykdyti loterijų veiklą toje valstybėje narėje;
5.2. užsienio bendrovės rašytinis įsipareigojimas, kad įsteigtas filialas buhalterinės apskaitos ir kitus su filialo vykdoma veikla susijusius dokumentus laikys filialo buveinėje;
5.3. duomenys apie filialo vadovą, jo dalyvavimą kitų įmonių valdyme:
5.3.1. vardas, pavardė, asmens kodas;
5.3.2. asmens tapatybę patvirtinančio dokumento kopija.
6. Priežiūros institucija dokumentus, išvadas ir informaciją iš registrų ir valstybės institucijų gauna Loterijų įstatymo 11 straipsnyje nustatyta tvarka.
7. Priežiūros institucija per 7 darbo dienas nuo visų Taisyklių 4 ir 5 punktuose nurodytų tinkamų dokumentų ir informacijos gavimo dienos patikrina, ar bendrovė neturi mokestinių nepriemokų Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, ar neturi skolos Valstybinio socialinio draudimo fondo biudžetui (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas).
8. Esant Loterijų įstatymo 14 straipsnyje nustatytiems pagrindams, priežiūros institucija atsisako išduoti licenciją. Licencija išduodama arba rašytinis motyvuotas atsisakymas išduoti licenciją pateikiamas Loterijų įstatymo 11 straipsnio 7 dalyje nustatytu terminu.
9. Laikoma, kad licencija yra išduota, įrašius licencijos duomenis į Licencijų informacinę sistemą.
10. Priežiūros institucijos sprendime išduoti licenciją nurodomas licenciją išdavusios institucijos pavadinimas, licencijos rūšis, išdavimo data, numeris, bendrovės pavadinimas, kodas, buveinės adresas, loterijos rūšis ir suderintų tos loterijos taisyklių pavadinimas.
11. Priežiūros institucijos sprendime atsisakyti išduoti licenciją pateikiami sprendimo priėmimo pagrindai, motyvai ir jo apskundimo tvarka.

III SKYRIUS
LICENCIJOS PATIKSLINIMAS

12. Loterijų organizatorius privalo kreiptis į priežiūros instituciją su prašymu patikslinti licenciją Loterijų įstatymo 13 straipsnio 1 dalyje nustatytais atvejais ir tvarka.
13. Ketindamas suderinti organizuojamos loterijos pabaigą, loterijų organizatorius priežiūros institucijai pateikia prašymą patikslinti licenciją, kuriame nurodoma:
13.1. loterijų organizatoriaus pavadinimas, kodas, buveinės adresas, telefono ryšio numeris;
13.2. ketinamos pabaigti loterijos rūšis ir pavadinimas;
13.3. išplatintų loterijos bilietų skaičius;
13.4. nominalioji išplatintų loterijos bilietų vertė;
13.5. išmokėtų piniginių laimėjimų, išduotų daiktinių laimėjimų, suteiktų neatlygintinų paslaugų bendra suma ir jos santykis su išplatintų loterijos bilietų nominaliąja verte, išreikštas procentais (loterijos laimėjimų fondas);
13.6. dokumentas, kuriuo patvirtinamas pinigų sumos, kuri nebuvo išmokėta kaip laimėjimas, pervedimas Lietuvos Respublikos labdaros ir paramos įstatyme nustatytiems paramos gavėjams Loterijų įstatymo 32 straipsnio 3 dalies 1 ir 2 punktuose nurodytais atvejais;
13.7. bendrovės vadovo arba jo įgalioto asmens, užpildžiusio ir pasirašiusio prašymą, pareigos, vardas ir pavardė, prašymo pateikimo data.
14. Priežiūros institucijos sprendime dėl licencijos patikslinimo nurodoma:
14.1. licenciją patikslinusios institucijos pavadinimas, patikslinamos licencijos rūšis, išdavimo data ir numeris, licencijos patikslinimo pagrindas, bendrovės pavadinimas, kodas, buveinės adresas;
14.2. loterijos rūšis ir suderintų ar pakeistų loterijos taisyklių pavadinimas, jeigu licencija tikslinama Loterijų įstatymo 13 straipsnio 1 dalies 2 punkte nustatytu pagrindu;
14.3. loterijos, kurios pabaiga derinama, rūšis ir pavadinimas, jeigu licencija tikslinama Loterijų įstatymo 13 straipsnio 1 dalies 3 punkte nustatytu pagrindu.
15. Esant Loterijų įstatymo 13 straipsnio 1 dalies 2 punkte nustatytiems pagrindams, priežiūros institucija priima sprendimą atsisakyti patikslinti licenciją, kuriame nurodo sprendimo priėmimo pagrindus, motyvus ir jo apskundimo tvarką.

IV SKYRIUS
 ĮSPĖJIMAS APIE GALIMĄ LICENCIJOS GALIOJIMO SUSTABDYMĄ, ĮSPĖJIMO APIE GALIMĄ LICENCIJOS GALIOJIMO SUSTABDYMĄ PANAIKINIMAS, LICENCIJOS GALIOJIMO SUSTABDYMAS, LICENCIJOS GALIOJIMO SUSTABDYMO PANAIKINIMAS IR LICENCIJOS GALIOJIMO PANAIKINIMAS

16. Už licencijuojamą veiklą reglamentuojančių teisės aktų pažeidimus loterijų organizatorius įspėjamas apie galimą licencijos galiojimo sustabdymą, įspėjimas apie galimą licencijos galiojimo sustabdymą panaikinamas, licencijos galiojimas sustabdomas, licencijos galiojimo sustabdymas panaikinamas, licencijos galiojimas panaikinamas Loterijų įstatymo 15 straipsnyje numatytais pagrindais ir tvarka.
17. Priežiūros institucijos sprendime dėl loterijų organizatoriaus įspėjimo apie galimą licencijos galiojimo sustabdymą, įspėjimo apie galimą licencijos galiojimo sustabdymą panaikinimo, licencijos galiojimo sustabdymo, licencijos galiojimo sustabdymo panaikinamo, licencijos galiojimo panaikinimo nurodoma:
17.1. sprendimą priėmusios institucijos pavadinimas, sprendimo priėmimo data, bendrovės pavadinimas, kodas, buveinės adresas, licencijos rūšis ir numeris;
17.2. sprendimo priėmimo pagrindai, motyvai ir jo apskundimo tvarka;
17.3. terminas, per kurį loterijų organizatorius privalo pašalinti pažeidimus, jeigu sprendimas priimamas Loterijų įstatymo 15 straipsnio 2 arba 5 dalyje nustatytais pagrindais.

V SKYRIUS
BAIGIAMOSIOS NUOSTATOS

18. Priežiūros institucija informaciją Licencijų informacinei sistemai teikia vadovaudamasi Lietuvos Respublikos Vyriausybės 2012 m. liepos 18 d. nutarimo Nr. 937 „Dėl Licencijavimo pagrindų aprašo patvirtinimo“ nustatyta tvarka.
[bookmark: _GoBack]  19. Priežiūros institucija nereikalauja pateikti dokumentų ir (ar) informacijos, kuriuos loterijų organizatorius jau yra jai pateikęs arba kuriuos, vadovaudamasi Lietuvos Respublikos viešojo administravimo įstatymo 3 straipsnio 8 punktu, priežiūros institucija gali gauti pati, išskyrus atvejus, kai loterijų organizatoriaus pateikti duomenys yra pasikeitę. 
20. Priežiūros institucijos sprendimai dėl licencijos išdavimo ar atsisakymo ją išduoti, licencijos patikslinimo, įspėjimo apie galimą licencijos galiojimo sustabdymą, įspėjimo apie galimą licencijos galiojimo sustabdymą panaikinimo, licencijos galiojimo sustabdymo, licencijos galiojimo sustabdymo panaikinimo, licencijos galiojimo panaikinimo gali būti skundžiami Lietuvos Respublikos administracinių bylų teisenos įstatymo nustatyta tvarka.
21. Loterijų organizatoriaus veiklos priežiūra vykdoma Viešojo administravimo įstatymo nustatyta tvarka.
22. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir privatumo apsaugą.
23. Su veiklos licencijavimu susiję dokumentai saugomi priežiūros institucijoje vadovaujantis Lietuvos Respublikos dokumentų ir archyvų įstatymo ir jo įgyvendinamųjų teisės aktų nustatyta tvarka.

______________________________
